FOTO: Mediafax Foto

ACTUALIZARE ORA 11:00 Sunt cercetaţi şi trei funcţionari din cadrul Agenţiei Naţionale de Administrare Fiscală (ANAF) pentru săvârşirea infracţiunilor de „compromitere a intereselor justiţiei” şi „favorizarea făptuitorului”. Aceşti i-ar fi spus uneia dintre persoanele cercetate ce documente au cerut poliţiştii şi procurorii de la ANAF, dar şi când urma să fie audiaţi martorii din acest dosar de evaziune fiscală.

ACTUALIZARE ORA 10:30 Omul de afaceri Nicolae Comănescu, patronul Athenaeum Construct, a fost ridicat de poliţişti din locuinţa sa din Corbeanca şi a fost dus la audieri. Este suspectat că, împreună cu alţi administratori ai unor firme din domeniul construcţii şi energie, ar fi prejudiciat statul cu peste 16 milioane de euro.

În circuitul evazionist sunt implicate zeci de firme, printre care şi Alpha Grup Oil dar şi Geordan Domenii, deţinută de omul de afaceri Istrate Iordan, administratorul unui complex rezidenţial din Piaţa Domenii.

Suspecţii au cumpărat, vreme de cinci ani, facturi fiscale false de la două societăţi comerciale: SC Antaco şi SC Euro Estate. Surse judiciare spun că cele două firme furnizau documente fictive pentru materiale de construcţii şi servicii de publicitate. Facturile erau înregistrate în contabilitatea societăţilor, singurul scop fiind acela de a înşela statul.

Administratorii îşi creşteau nejustificat cheltuielile şi plăteau impozite pe profit foarte mici.

Anchetatorii de la Poliţia Capitalei spun că din prejudiciul toatal de 16.500.000 de euro, 7.000.000 de euro reprezintă evaziunea fiscală şi 9.500.000 de euro spălarea de bani.

Perchezițiile ar viza firme de construcții în domeniul energetic. Printre societățile percheziționate se numără Athenaeum Construct și Alpha Oil.

Aceste firme ar fi înregistrat în serviciile contabile o serie de facturi fiscale false sau documente de achiziții care nu aveau acoperire în realitate, tocmai pentru ca administratorii acestor companii să nu plătescă obligațiile fiscale. Din prejudiciul de 16,5 milioane de euro produs statului, 7 milioane de euro ar reprezenta evaziunea fiscală, iar 9,5 milioane de euro spălare de bani. Faptele ar data din perioada ianuarie 2009 - decembrie 2014.

Peste 100 de poliţişti din cadrul Direcţiei Generale de Poliţie a Municipiului Bucureşti participă la percheziții. Ei au de pus în aplicare 31 de mandate de aducere.

Acţiunea beneficiază de suportul de specialitate al Serviciului Român de Informaţii şi al Direcţiei Operaţiuni Speciale din cadrul Inspectoratului General al Poliţiei Române.

Activităţile sunt desfăşurate cu sprijinul Inspectoratelor de Poliţie ale judeţelor Ilfov, Prahova şi Vâlcea.